
Εφορεία Αρχαιοτήτων Λάρισας
«ΠΡΑΣΙΝΕΣ ΠΟΛΙΤΙΣΤΙΚΕΣ ΔΙΑΔΡΟΜΕΣ 2023»:
Περιήγηση στο Καστρί Δολίχης
Η Εφορεία Αρχαιοτήτων Λάρισας συμμετέχοντας στην Πανελλήνια δράση του Υπουργείου Πολιτισμού & Αθλητισμού «Πράσινες Πολιτιστικές Διαδρομές 2023» σε συνεργασία με τον Δήμο Ελασσόνας διοργανώνει περιήγηση στο Καστρί της Δολίχης το Σάββατο 27 Μαΐου 2023.
Το Καστρί είναι μια οχυρωμένη ακρόπολη της πρώιμης βυζαντινής περιόδου, που βρίσκεται ανάμεσα στη Δολίχη και το Λιβάδι. Περιρρέεται από τον ποταμό Σαραντάπορο και παραποτάμους του, στοιχείο που το καθιστά οχυρό τόπο, και ελέγχει τις διαδρομές από τη Μακεδονία προς τη Θεσσαλία που διασταυρώνονται στην περιοχή του.
Στην περιήγηση το κοινό θα έχει τη δυνατότητα να επισκεφθεί τα σωζόμενα τείχη, με πύλες και πύργους, τις τρεις παλαιοχριστιανικές βασιλικές και άλλα κτίρια του οικισμού, που έχουν ανασκαφεί στο παρελθόν με χρηματοδότηση του Δήμου Λιβαδίου, καθώς και να ενημερωθεί για τα πλούσια ευρήματα, τόσο της αρχαίας όσο και της βυζαντινής περιόδου, που έχουν αποκαλυφθεί στην περιοχή.
Η εκδήλωση πραγματοποιείται με την υποστήριξη του Συλλόγου των Φίλων του Διαχρονικού Μουσείου Λάρισας.

Πρόγραμμα
08.30: αναχώρηση με λεωφορείο από την Πλατεία Νέας Αγοράς, μπροστά στο Δημοτικό Ωδείο Λάρισας
09.00: άφιξη στην Ελασσόνα
10.00: άφιξη στο Καστρί Λιβαδίου. Διάρκεια περιήγησης 2 ώρες. Περιλαμβάνει πεζοπορία μικρού βαθμού δυσκολίας. Απαραίτητα παπούτσια περιπάτου, καπέλο και νερό.
12.00: αναχώρηση και επίσκεψη στον ναό Μεταμόρφωσης της Δολίχης, κτίσμα του 1516
13.00: προαιρετικό γεύμα ή καφές και ελεύθερος χρόνος στη Δολίχη
15.00: Αναχώρηση και επιστροφή στη Λάρισα έως τις 17.00.

Κόστος: 10 € για το λεωφορείο και 10 € για το προαιρετικό γεύμα.
Δηλώσεις συμμετοχής: τηλ. 2413508242 (Διαχρονικό Μουσείο), καθημερινά, ώρες 08.00 – 20.00.
Η περιήγηση είναι ανοικτή για όλους και η μετακίνηση μπορεί να πραγματοποιηθεί επίσης με ιδιωτικά αυτοκίνητα.
Εφορεία Αρχαιοτήτων Λάρισας - Διαχρονικό Μουσείο Λάρισας
Περιφερειακή οδός Λάρισας – Τρικάλων, Μεζούρλο, Τ.Θ. 1126, 41500 Λάρισα
τηλ. 2413 508200, email efalar@culture.gr, web dml.culture.gr

